### Beslutningstema

I denne sag skal der træffes beslutning om frigivelse af et rådighedsbeløb til brug for yderligere renoveringsarbejder i forbindelse med omstillingen af botilbuddene på [adresse].

### Historik

I forbindelse med Socialudvalgsmødet afholdt den 16. august 2022, blev der truffet beslutning om, at omstille [adresse] til et specialiseret botilbud (jf. udviklingsplanen for botilbudsområdet).

### Sagsfremstilling

I forbindelse med udmøntningen af udviklingsplanen, har der været behov for yderligere tilpasning af [adresse] og udenomsarealerne med henblik på at kunne imødegå borgernes behov og udfordringer.

Anlægsmidlerne vil således blive anvendt til færdiggørelse af ombygningen af [adresse] til et specialiseret botilbud. Renoveringsarbejdet vil bl.a. omfatte etablering af spabad, ekstra lydisolering, belægning og belysning ved sti samt etablering af hegn (jf. vedhæftede overslagsbudget).

Udarbejdelse af planen for tilpasning af [adresse] og udenomsarealerne, er sket i et tæt samarbejde mellem forvaltningen og ledelsen på botilbudsområdet.

### Økonomi

Der er udarbejdet et overslagsbudget på forventede yderligere omkostninger på 578.600 kr. vedrørende tilpasning af [adresse] til den nye målgruppe. I investeringsoversigten er der på bevillingsprogram 971 ”Renoveringsplaner Handicap & Psyk.” afsat 1.046.000 kr. Der er i forbindelse med budgetvedtagelse forlods frigivet 52.300 kr.

### Fagchefen for Voksen Socialområdet indstiller,

at der meddeles en anlægsbevilling på 578.600 kr. til yderligere tilpasning af [adresse]
at der frigives rådighedsbeløb på 526.300 kr.
at indstillingen videresendes til Økonomiudvalget og Kommunalbestyrelsen.

Beslutning fra Socialudvalget, 9. maj 2023, pkt. 5:

Indstillingen anbefales.

Beslutning fra Økonomiudvalget, 17. maj 2023, pkt. 16:

Indstillingen anbefales.

### Beslutning

Indstillingen godkendt.